Krejcir se vierde borgtogaansoek | Maroela Media
Krejcir se regspan het Maandag probeer om groot gedeeltes van 'n bevel van die Suid-Afrikaanse Inkomstediens, om beslag te lê op sy bates, ongemagtig te verklaar.
Annelene van den Heever, Krejcir se prokureur, het ook gepoog om dele van 'n beëdigde verklaring, wat deur Johann van Loggerenberg, groepshoof van die SAID, opgestel is, van die hand te wys. Sy het talle feitelike foute en menings in die beëdigde verklaring aan die hof uitgewys. Sy voer aan die teenstrydighede trek die geloofwaardigheid van die dokument in twyfel.
Die beëdigde verklaring is die hoofdokument wat gebruik is om 'n bevel toe te staan wat die SAID die toestemming verleen om beslag te lê op al Krejcir se bates, berig die koerant.
'n Aansoek om die dokument ongeldig te verklaar, word Dinsdag by die Pretoriase hooggeregshof ingedien.